6. ข้อพิพาททางกฎหมาย

ณ วันที่ 31 ธันวาคม 2555 บริษัทฯ มีข้อพิพาททางกฎหมายกับคู่ค้ารายหนึ่งของบริษัท
โดยบริษัทได้รับจ้างคู่ค้ารายดังกล่าวทำการพัฒนาซอฟต์แวร์เกมคอมพิวเตอร์จำนวน 4 เกม
และเมื่อพัฒนาเกมแล้วเสร็จบริษัทดังกล่าวจะทำการผลิตแผ่นซีดีซอฟต์แวร์เกมโดยแต่งตั้งให้บริษัทเป็นผู้จัดจำหน่ายและรับประกันการจำหน่าย

อย่างไรก็ตาม เมื่อทำการพัฒนาซอฟต์แวร์เกมแล้วเสร็จจำนวน 2 เกม
คู่ค้ารายดังกล่าวได้ผิดสัญญาว่าจ้างพัฒนาซอฟต์แวร์เกมแก่บริษัทโดยไม่ชำระค่าจ้างงวดแรก
ซึ่งแสดงเป็นลูกหนี้คงค้างในงบการเงินของบริษัทมูลค่า 2.78 ล้านบาท
และเมื่อบริษัทผลิตและพัฒนาเกมในส่วนของงานที่ตกลงกันจนแล้วเสร็จ
คู่ค้ายังคงเพิกเฉยไม่ยอมชำระค่าจ้าง
บริษัทจึงยื่นฟ้องร้องต่อศาลโดยเมื่อศาลได้พิจารณาแล้วเสนอให้บริษัทเตรียมเอกสารประกอบการฟ้องร้องเพิ่มเติม
รวมทั้งต้องยกเลิกสัญญาระหว่างบริษัทกับคู่ค้ารายดังกล่าวก่อน
ซึ่งปัจจุบันบริษัทได้บอกเลิกการทำสัญญาระหว่างกันดังกล่าวแล้วเพื่อเตรียมทำการยื่นฟ้องร้องใหม่อีกครั้ง
โดยมีมูลค่าความเสียหายประมาณ 5.20 ล้านบาท พร้อมดอกเบี้ยร้อยละ 7.5 ต่อปี
แต่เนื่องจากคู่ค้ารายดังกล่าวได้ยื่นอุทธรณ์เพื่อขอให้สัญญาว่าจ้างดังกล่าวเป็นโมฆะ โดยในวันที่ 28
มิถุนายน 2555 ศาลอุทธรณ์ได้พิพากษายืนตามศาลชั้นต้นว่าสัญญาว่าจ้างดังกล่าวเกิดขึ้นแล้ว
ต่อมาในวันที่ 27 กรกฎาคม 2555 คู่ค้ารายดังกล่าวได้ยื่นฎีกาเพื่อคัดค้านคำพิพากษาศาลอุทธรณ์
ทางบริษัทฯ จึงยังไม่สามารถทำการฟ้องซ้ำในคดีเดียวกันได้ในขณะนี้
โดยต้องรอให้การพิจารณาคดีในศาลฎีกาดังกล่าวเสร็จสิ้นก่อน
อีกทั้งคู่ค้ารายดังกล่าวได้ยื่นฟ้องร้องบริษัทสำหรับค่าเสียหายในการผิดสัญญารับประกันการจำหน่ายแผ่นซีดีเกมที่พัฒนาแล้วเสร็จแล้ว
เป็นมูลค่าตามสัญญาทั้งสิ้น 1.82 ล้านบาท
ทั้งนี้บริษัทได้มีการจ่ายชำระค่าซอฟต์แวร์เกมดังกล่าวเป็นมูลค่าทั้งสิ้น 0.91
ล้านบาทเท่ากับจำนวนแผ่นซีดีซอฟต์แวร์เกมที่บริษัทได้รับ สำหรับซีดีซอฟต์แวร์เกมในส่วนที่เหลือนั้น
บริษัทได้ขอรับสินค้าแต่ไม่ได้รับการตอบรับจากคู่ค้ารายดังกล่าว
บริษัทจึงมิได้ชำระเงินสำหรับสินค้าในส่วนที่ยังมิได้รับมอบสินค้านั้น
คู่ค้ารายดังกล่าวจึงได้ฟ้องเรียกค่าเสียหายจากบริษัทเป็นจำนวนเงิน 0.83 ล้านบาท
พร้อมดอกเบี้ยร้อยละ 7.5 ต่อปี โดยขณะนี้คดียังไม่ถึงที่สิ้นสุด
อย่างไรก็ตามบริษัทได้นำเงินฝากธนาคารจำนวน 1.20 ล้านบาท
ไปจำนำไว้เป็นหลักทรัพย์ค้ำประกันคดีความฟ้องร้องดังกล่าวแล้ว

นอกจากนี้ สืบเนื่องจากทางกลุ่มบริษัทได้ตรวจพบว่า
อดีตเจ้าหน้าที่การเงินของบริษัทฯได้ร่วมกับบุคคลภายนอกในการทำการปลอมเอกสารและใช้เอกสารปลอมในการเบิกเงินฝากธนาคารในนามของกลุ่มบริษัทฯไปใช้เป็นการส่วนตัว
โดยมีมูลค่าความเสียหายที่ตรวจสอบพบจำนวน 14.36 ล้านบาท และ 16.66 ล้านบาทในปี 2553
และ 2554 ตามลำดับ
กลุ่มบริษัทได้แจ้งความดำเนินคดีกับพนักงานดังกล่าวและบุคคลที่เกี่ยวข้องแล้วบางส่วน
และปัจจุบันสามารถตามจับกุมตัวได้แล้ว โดยในระหว่างปี 2555 บริษัทฯ
ได้ดำเนินการฟ้องร้องอดีตพนักงานดังกล่าวและพวกโดยมีรายละเอียดดังต่อไปนี้

1)  เมื่อวันที่ 26 มกราคม 2555 บริษัทฯ
    ได้ดำเนินการฟ้องร้องอดีตพนักงานคนดังกล่าวที่ศาลแรงงานกลาง
    ในข้อหาละเมิดนายจ้างเกี่ยวกับการทำงานตามสัญญาจ้าง, เรียกเงินคืน, เรียกค่าเสียหาย
    และเมื่อวันที่ 28 กุมภาพันธ์ 2555
    ศาลแรงงานกลางได้พิพากษาให้อดีตพนักงานคนดังกล่าวให้ชำระเงินคืนแก่บริษัทฯ จำนวน
    9.58 ล้านบาท พร้อมดอกเบี้ยในอัตราร้อยละ 7.5 ต่อปี เป็นจำนวน 0.51 ล้านบาท
    รวมทั้งสิ้น 10.09 ล้านบาท

  เมื่อวันที่ 27 เมษายน 2555
  ศาลแรงงานกลางได้ออกหมายบังคับคดีจัดการยึดอายัดทรัพย์สินของอดีตพนักงานดังกล่าว ต่อมา
  เมื่อวันที่ 18 พฤษภาคม 2555
  สำนักงานบังคับคดีได้ออกรายงานการยึดอสังหาริมทรัพย์ของอดีตพนักงานดังกล่าว

  อย่างไรก็ตามเมื่อวันที่ 18 กรกฎาคม 2555
  อดีตพนักงานคนดังกล่าวได้ยื่นคำร้องขอพิจารณาคดีดังกล่าวใหม่ต่อศาลแรงงานกลาง และในวันที่
  15 ตุลาคม 2555
  ศาลแรงงานกลางได้พิพากษาให้เพิกถอนการพิจารณาคดีเดิมเพื่อพิจารณาใหม่ตามที่ขอ
  ปัจจุบันอยู่ระหว่างการพิจารณาคดีดังกล่าว

2)  ใน 17 กุมภาพันธ์ 2555 และ วันที่ 18 พฤษภาคม 2555 บริษัทฯ
    ได้ดำเนินการฟ้องร้องอดีตพนักงานคนดังกล่าวและพวกที่ศาลอาญากรุงเทพใต้ในข้อหาลักทรัพย์
    ปลอมและใช้เอกสารปลอม ปัจจุบันอยู่ระหว่างการพิจารณาคดีของศาล

3)  ในวันที่ 21 พฤศจิกายน 2555
    ได้ดำเนินการฟ้องแพ่งต่อสถาบันการเงินที่เกี่ยวข้องรวมทั้งพนักงานคนดังกล่าวและพวกในข้อหาผิดสัญญาฝากทรัพย์
    ละเมิดและเรียกค่าเสียหายที่ศาลแพ่งรัชดา ปัจจุบันอยู่ระหว่างการพิจารณาของศาล

ปัจจุบันความเสียหายส่วนที่ทราบเพิ่มเติมอยู่ระหว่างการรวบรวมพยานหลักฐานของบริษัทฯ
และพนักงานสอบสวนเพื่อดำเนินคดีกับพนักงานดังกล่าวและพวกเพื่อให้รับผิดและชดใช้เงินคืนบริษัทฯต่อไป
หากคดีมีความคืบหน้าประการใด ทางบริษัทฯจะเรียนให้ทราบต่อไป